Vermeende Eskom-saboteur in hofDie Camden-kragsentrale in Mpumalanga. (Foto: Eskom) Die 43-jarige man wat aangekla word in verband met sabotasie by ’n Eskom-kragstasie sal na verwagting Donderdag om borgtog aansoek doen. Simon Majonke Shongwe het Dinsdag in die Ermelo-landdroshof verskyn op aanklag dat hy met noodsaaklike infrastruktuur gepeuter het waarna die saak tot vandag uitgestel is. Eenheid 4 by die Camden-kragstasie in Mpumalanga het op 10 November uitgeskakel, wat ’n toename in beurtkrag tot gevolg gehad het. Verdere ondersoek het vasgestel dat daar opsetlik met toerusting gepeuter is wat tot die onderbreking gelei het. Die voorval het Eskom meer as R1 miljoen gekos. Shongwe is na verdere ondersoek in verband met die voorval in hegtenis geneem. Maroela Media het vroeër berig ’n steenkoolvragmotorbestuurder is Dinsdag by die Camden-kragstasie in hegtenis geneem nadat hy in besit gevind is van minderwaardige steenkool wat hy daar wou aflaai. Die verdagte het glo op pad van die myn die steenkool van hoë gehalte met die swakker steenkool omgeruil sodat hy munt kon slaan uit die beter gehalte steenkool. Hy werk vir ŉ vervoermaatskappy wat gekontrakteer is om steenkool aan Eskom te lewer. Die bestuurder is in hegtenis geneem en ŉ saak van diefstal word deur die polisie op Ermelo ondersoek. Meer inhegtenisnemings kan volg. Op 10 November is nog twee steenkoolvragmotorbestuurders by die Kendal-kragsentrale in hegtenis geneem nadat hulle in die besit van vermoedelik gesteelde steenkool gevind is.